Un xoc entre un autobus i un tren deixa dinou morts i quatre ferits a Rússia
Els fets han tingut lloc a la regió russa de Vladímir, a uns 180 quilòmetres de Moscou
06/10/2017 08:32 | Actualitzat a 06/10/2017 10:18
Almenys 18 persones han mort aquest divendres com a resultat d'un xoc entre un tren i un autobús a la província de Vladímir, en l'oest de Rússia, segons ha informat 'RT'. A més de les víctimes mortals, quatre persones es troben en estat crític, entre ells dos nens. Segons les primeres dades, el succés ha tingut lloc quan un autobús provinent de Kazakhstan s'ha saltat un semàfor en un encreuament ferroviari a les 3.40 hores a la província de Vladímir, que es troba a uns 180 quilòmetres de Moscou, la capital del país.
En aquest moment, el motor del vehicle s'ha apagat i el conductor ha començat a cridar. La majoria dels passatgers, que es trobaven dormint, van baixar a intentar empènyer el transport per treure'l de les vies. El maquinista del tren, que cobria la distància Sant Petersburg-Nizhni Novgorod, va activar el fre d'emergència, però la distància no va ser suficient per evitar el xoc. Els passatgers que han sortit han sobreviscut a la col·lisió, però aquells que s'han quedat dins han mort a causa de l'impacte.
El portaveu del Ministeri d'Exteriors kazakh, Anuar Zhainákov, ha publicat a la seva pàgina de Facebook que a l'autobús viatjaven 55 ciutadans d'Uzbekistan a més dels dos conductors, nacionals de Kazakhstan, dels quals un hauria mort en l'accident. Les autoritats de Vladímir han confirmat que hi havia mig centenar de persones en el vehicle i han assenyalat que almenys quinze uzbeks haurien mort en l'accident.